**Министерство на регионалното развитие и благоустройството**

**М О Т И В И**

за разработване на проект на

**Наредба за техническите изисквания към енергийните характеристики на сгради**

1. **Причини, които налагат приемането на нормативния акт**

Проектът на Наредба за техническите изисквания към енергийните характеристики на сгради е разработен на основание чл. 169, ал. 4 във връзка с чл. 169, ал. 1, т. 6 от Закона за устройство на територията (ЗУТ) и чл. 31, ал. 4 от Закона за енергийната ефективност (ЗЕЕ).

Причините за разработването на нова наредба са следните:

С изменение на Закона за енергийната ефективност (ЗЕЕ) от 2021 г. в българското законодателство са транспонирани изискванията на Директива (ЕС) 2018/844 на Европейския парламент и на Съвета от 30 май 2018 година за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност.

С едно от направените изменения в ЗЕЕ, в сила от 12.03.2021 г., което реферира към изискването на чл. 10, ал. 1 от Закона за нормативните актове за избягване на припокриваща се материя в няколко нормативни актове от същата степен, се промени основанието за издаване на Наредба № 7 от 2005 г. за енергийна ефективност на сгради като законът вмени разширяване на нейния обхват и отпадна основанието за издаване на Наредба № Е-РД-04-2 от 2016 г. за показателите за разход на енергия и енергийните характеристики на сградите (Отм. - ДВ, бр. 21 от 2021 г., в сила от 12.03.2021 г. С така направените законови промени от 2021 г. като фундаментална и основна за страната е постановена нова наредба по чл. 31, ал. 4 от ЗЕЕ за енергийните характеристики на сгради, която се издава от министъра на регионалното развитие и благоустройството.

Изискването за приемане на нова наредба съвпадна с процеса на задължителната периодична проверка на изискванията за енергийни характеристики съгласно чл. 31, ал. 5 от ЗЕЕ. Посочената разпоредба транспонира следното задължение на държавата в изпълнение на чл. 4, т. 1 от Директива 2010/31/ЕС на Европейския парламент и на Съвета от 19 май 2010 година относно енергийните характеристики на сградите (ОВ, L 153/13 от 18 юни 2010 г.): „Минималните изисквания за енергийните характеристики подлежат на преглед на редовни интервали, които не може да надвишават пет години, и ако е необходимо, се актуализират с цел отразяване на техническия прогрес в сградния сектор“.

Европейското изискване за цикличност при хармонизацията на техническите норми за енергийни характеристики на сгради се предхожда от други обвързващи задължения на държавата по същата директива, без изпълнението на които не може да се осигури инженерно-техническата база за извършване на всяка следваща хармонизация на техническите изисквания, а именно:

- предприемане на необходимите мерки от държавата, които да осигурят определянето на минималните изисквания за енергийните характеристики на сгради на основата на равнища на оптимални разходи към момента на актуализирането на нормативните изисквания (съгласно чл. 4, т. 1 от Директива 2010/31/ЕС относно енергийните характеристики на сградите (Директива 2010/31/ЕС);

- изчисляване на равнищата на оптимални разходи във връзка с минималните изисквания за енергийните характеристики в съответствие с методологична рамка, определена в Делегиран регламент (ЕС) № 244/2012 на Комисията от 16 януари 2012 година за допълване на Директива 2010/31/ЕС на Европейския парламент и на Съвета относно енергийните характеристики на сградите чрез създаване на сравнителна методологична рамка за изчисляване на равнищата на оптимални разходи във връзка с минималните изисквания за енергийните характеристики на сградите и сградните компоненти (ОВ, L 81/ 21.3.2012 г.), (изискване на чл. 5, т. 1 от Директива 2010/31/ЕС);

- докладване (с национален доклад) пред Европейската комисия за изчисленията и резултатите от периодичния преглед на минималните изисквания за енергийните характеристики въз основа на оценката за оптимални разходи (изискване на чл. 5, т. 2 от Директива 2010/31/ЕС);

- осъвременяване на националната методика за изчисляване на енергийните характеристики на сградите в съответствие с актуализираната с „Обща рамка за изчисляване на енергийните характеристики на сградите“, определена в Приложение I на Директива 2010/31/ЕС.

Във връзка с измененията в Директива 2010/31/ЕС Министерството на регионалното развитие и благоустройството (МРРБ) предприе необходимите действия, за да осигури осъвременяване на техническите изисквания към енергийните характеристики на сградите, което се обективира с разработването на нова наредба по чл. 31, ал. 4 от ЗЕЕ.

1. **Цели, които се поставят с приемането на нормативния акт.**

Основна цел на наредбата е да осигури единни за страната технически изисквания към енергийните характеристики на сградите, които са съобразени с европейските изисквания в Директива 2010/31/ЕС, изменена с Директива (ЕС) 2018/844 включително за изпълнение на проектите за енергийна ефективност от Националния план за възстановяване и устойчивост на Република България.

С наредбата се определят:

1. показателите на енергийните характеристики (EPB показатели) и изискванията към енергийните характеристики на сградите;
2. скалата на класовете на енергопотребление с числови граници за различни по предназначение категории сгради и минималните изисквания за енергийна ефективност в съответствие със скалата за съответната категория сгради;
3. националната изчислителна методика за оценка на енергийните характеристики на сградите;
4. изискванията за енергийна ефективност към инвестиционните проекти на сгради.
5. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за техническите изисквания към енергийните характеристики на сгради се очакват следните резултати:

* 1. подобрен в качествено отношение процес на обследване за енергийна ефективност на сгради и подобрена ефективност в работата на консултантите по енергийна ефективност, вписани в регистъра по чл. 44, ал. 1 от ЗЕЕ;
  2. подобрен в качествено отношение процес на разработване на част „Енергийна ефективност“ в обхвата на инвестиционни проекти на сгради и подобрена ефективност в работата на проектантите, които изготвят тази проектна част;
  3. намаляване на административната тежест чрез оптимизиране на техническите изисквания към енергийните характеристики на сградите в една наредба;
  4. нормативна осигуреност за изпълнение на програми и проекти за енергийна ефективност, подкрепени от различни източници за финансиране в съответствие с поставените цели на европейско и национално ниво до 2030 г.;
  5. нормативна осигуреност за изпълнение на проектите по Националния план за възстановяване и устойчивост на Република България и Дългосрочната национална стратегия за подпомагане обновяването на националния сграден фонд от жилищни и нежилищни сгради до 2050 г. в съответствие със заложените цели, целевите стойности на индикатори за напредък и за постигане на ефективност на инвестициите по съотношението „разходи-ползи“.

1. **Анализ за съответствие с правото на Европейския съюз.**

С Наредба за техническите изисквания към енергийните характеристики на сгради се въвеждат изисквания на чл. 3, 4 и 9 и Приложение I от Директива 2010/31/ЕС на Европейския парламент и на Съвета от 19 май 2010 г. относно енергийните характеристики на сградите (ОВ, L 153/13 от 18 юни 2010 г.).

**6. Срок за обществени консултации**

За получаване на предложения и становища по проекта на Наредба за техническите изисквания към енергийните характеристики на сгради, публикуван за обществени консултации, е определен 14 дневен срок съгласно чл. 26, ал. 4, изречение второ от Закона за нормативните актове, тъй като проектът на Наредба за техническите изисквания към енергийните характеристики на сгради е с висока обществена значимост за обезпечаването с актуални и хармонизирани технически норми на процеса на изпълнение на проектите за енергийна ефективност на сгради по Националния план за възстановяване и устойчивост на Република България до 2027 г.